text: Borgermøde om slagteri-vindmøller udskudt
  26 januar 2011 kl. 08.34
  Et borgermøde om vindmølle-planer ved Danish Crowns Slagteri i Horsens er udskudt et par måneder.
  Det var ellers planen, at mødet skulle være holdt tirsdag aften - men den tekniske planlægning af det omfattende projekt tager længere tid end forventet.
  Derfor bliver borgermødet med nabo-orientering først holdt, når alt er på plads, oplyser Danish Crown.
  Danish Crown vil sætte to vindmøller op ved slagteriet i Horsens, og den ene skal levere strøm direkte til slagteriet.
  Med en højde på 126,5 meter til øverste vingespids holder møllerne sig inden for lovens krav om, at der skal være mindst fire gange møllens totalhøjde til nærmeste nabo.
  Planerne om at stille de to 2,3 megawatt møller op er i sin spæde start. Danish Crown har netop sendt en ansøgning til Horsens Kommune, der er i gang med planlægningen af vindmøller i kommunen. 
  Der går dog mindst tre år, inden møllerne kører ved slagteriet.
  